Fostul vicepreședinte al lui Donald Trump, Mike Pence, a anunțat vineri că nu îl va sprijini pe miliardarul republican la alegerile prezidențiale din noiembrie, relatează AFP.
"Nu vă va surprinde, nu am de gând să-l susțin pe Donald Trump în acest an", împotriva lui Joe Biden, a declarat acesta în timpul unui interviu pentru Fox News.
Creștin evanghelic, opozant înverșunat al avortului, Mike Pence l-a ajutat pe Donald Trump să cucerească dreapta religioasă în timpul campaniei prezidențiale din 2016.
După ani de loialitate neclintită, el și-a schimbat tonul în urma atacului asupra Capitoliului, care a zguduit democrația americană la 6 ianuarie 2021.
În acea zi, Mike Pence a condus, în calitate de vicepreședinte, sesiunea din Congres, în cadrul căreia aleșii trebuiau să certifice victoria lui Joe Biden la alegerile prezidențiale din 2020.
Deși avea doar un rol protocalar, Donald Trump a insistat ca el să refuze să valideze alegerea democratului.
Fostul guvernator al Indianei nu s-a conformat, ceea ce i-a adus o dușmănie puternică din partea susținătorilor miliardarului. Intrând cu forța în Capitoliu, unii au cerut "spânzurarea" lui Mike Pence, care a trebuit să se ascundă în grabă.
De atunci, a apreciat că cuvintele președintelui au fost "iresponsabile" și l-au "pus în pericol". În iunie 2023, Mike Pence a candidat împotriva lui la primarile republicane. Dar nu a adunat suficient sprijin.